**Projekta nosaukums:**  
„Sasniedz vairāk. Prakse ārzemēs 3”

**Projekta aktivitāšu ieviešanas periods:**  
01.10.2025 – 30.09.2026 (12 mēneši)

**Projekta galvenais partneris:**  
Dobeles Amatniecības un vispārizglītojošā vidusskola

**Partneri:**

* Dobeles Amatniecības un vispārizglītojošā vidusskola
* EDUCAnet skola, Čehija
* TRAINING IN MALTA organizācija, Malta
* AMFI INTERNATIONAL organizācija, Itālija
* MAD FOR EUROPE organizācija, Spānija
* CHARISMA INTERNATIONAL LTD organizācija, Grieķija

**Plānotais projekta finansējums:**

**Kopējais finansējums:** 90 888 EUR

* **Programmas ERASMUS+ finansējums** – 80 % jeb 72 710,40 EUR.
* **Pašvaldības priekšfinansējums** – 20 % jeb 18 178 EUR (nepieciešams 2026. gadā).
* Pēc veiksmīga projekta noslēguma tas tiek pilnībā finansēts no ERASMUS+ budžeta līdzekļiem.

**Provizoriskais projekta budžeta sadalījums:**

* **Audzēkņu prakse ārvalstu uzņēmumos** (20 personas x 14 dienas. Individuālais atbalsts, organizatoriskie un ceļa izdevumi) – 66 083,00 EUR
* **Pedagogu aktivitāte “ēnošana darbā”** (5 personas x 14 dienas. Individuālais atbalsts, organizatoriskie un ceļa izdevumi) – 17 011,00 EUR
* **Kursi par vides ilgtspējību** (3 personas x 7 dienas. Individuālais atbalsts, organizatoriskie un ceļa izdevumi) – 7 794,00 EUR

**Projekta mērķis**

Dobeles Amatniecības un vispārizglītojošā vidusskola (DAVV) ir noteikusi savu misiju – sekmēt ikviena izglītojamā un skolotāja iespējas pilnveidoties un kļūt par radošu, brīvu, harmonisku, uzņēmīgu, patstāvīgu un uz pozitīvu saskarsmi orientētu personību, kas spēj atrast savu identitāti mainīgajos apstākļos un veiksmīgi konkurēt Latvijas un Eiropas darba tirgū. DAVV veiksmīgi īsteno savu misiju skolas, pilsētas, novada un valsts līmenī.

Tomēr novērojam, ka sabiedrībā un nozarēs, kuras aptver skolas programmas, pieaug internacionalizācijas nozīme. Tādēļ apzināmies, ka, lai pilnvērtīgi izpildītu savu misiju, ir nepieciešams attīstīties arī starptautiskā līmenī. DAVV vēlas turpināt īstenot savu misiju, attīstoties internacionālā mērogā.

Ar Erasmus+ projektu palīdzību **"Sasniedz vairāk. Prakse ārzemēs"** un **"Sasniedz vairāk. Prakse ārzemēs 2"** esam uzsākuši savas organizācijas internacionalizāciju, un šī projekta ietvaros vēlamies iesākto turpināt.

Lai to sasniegtu, ERASMUS+ spēlē būtisku lomu, jo programma ļauj audzēkņiem, skolotājiem un citiem darbiniekiem ceļot uz ārzemēm, iepazīt dažādas kultūras, kā arī gūt jaunu pieredzi un apgūt mācību metodes no citām valstīm.

DAVV ir noteikusi prioritāros darba virzienus šim mācību gadam, ņemot vērā savu misiju un esošo situāciju. Balstoties uz noteiktajiem prioritārajiem virzieniem, ir identificētas vajadzības, kuras tiks risinātas arī ar projekta palīdzību, tādējādi stiprinot internacionalizāciju un turpinot īstenot DAVV misijā noteiktos mērķus.

**Projekta ietvaros plānotās aktivitātes**

1. **Pedagogu "ēnošana darbā"**
   * Plānojam, ka 5 pedagogi (pa vienam no katras skolai piekritīgās mācību programmas) dosies uz dažādām Eiropas valstīm, lai uzņēmumos savā profesionālajā nozarē iegūtu idejas mācību programmas satura aktualizēšanai.
   * Šī aktivitāte stiprinās un dažādos DAVV metodiskā centra iespējas sniegt atbalstu pedagogiem.
   * Plānotās valstis: Čehija, Spānija, Itālija, Grieķija, Malta.
2. **Audzēkņu prakse ārvalstu uzņēmumos**
   * Plānojam, ka 20 audzēkņi dosies praksē savas profesionālās jomas uzņēmumos dažādās Eiropas valstīs.
   * Dalība projektā palīdzēs audzēkņiem kļūt patstāvīgākiem, pilnveidot zināšanas un kompetences savā profesionālajā jomā, veiksmīgāk konkurēt Latvijas un Eiropas darba tirgū, kā arī labāk izprast Eiropas Savienības sociālos un kultūras aspektus.
   * Plānotās valstis: Čehija, Spānija, Itālija, Grieķija, Malta.
3. **Kursi par atbildību pret vidi un ilgtspēju**
   * Lai nodrošinātu DAVV kvalitatīvu attīstību, vēlamies kā organizācija labāk izprast atbildību pret vidi un ilgtspēju un kā to ieviest to savā ikdienā.
   * Plānojam, ka 3 skolas darbinieki apmeklēs kursus, kur iegūs zināšanas par atbildību pret vidi un ilgtspēju. Tēmas, kuras vēlamies apgūt: zaļā pārveide un vides un klimata pārmaiņu problēmas, ilgtspēja, patēriņa ieraduma maiņa un dzīvesveids, kādas ir nākotnes mācību programmas, kas atbilst cilvēku vajadzībām, kā arī izglītotāju un izglītības vadītāju ilgtspējas kompetences.
   * Plānotā valsts: Čehija.